นายกรัฐมนตรี ห่วงใยและส่งกำลังใจให้กับผู้ปฏิบัติงานสาธารณสุขและที่เกี่ยวข้องนำคนไทยกลับจากอู่ฮั่น
นายกรัฐมนตรี ห่วงใยและส่งกำลังใจให้กับผู้ปฏิบัติงานสาธารณสุขและที่เกี่ยวข้องนำคนไทยกลับจากอู่ฮั่นนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามสถานการณ์การระบาดของเชื้อไวรัสโคโรนา สายพันธุ์ใหม่ 2019 ตั้งแต่ช่วงสัปดาห์ที่ผ่านมา ซึ่งรัฐบาลไม่ได้นิ่งนอนใจ ได้ปฏิบัติตามขั้นตอนการป้องกันและควบคุมโรคตามหลักมาตรฐานสากล ซึ่งประเทศไทยได้รับการยอมรับอยู่ในอันดับ 6 ของโลก และเป็นอันดับ 1 ของเอเชีย ส่วนสวัสดิภาพและความปลอดภัยของคนไทยที่อยู่ในเมืองอู่ฮั่นและเมืองต่างๆ ของจีน ซึ่งเป็นเรื่องที่น่าปลื้มใจว่าคนไทยเป็นห่วงเพื่อนร่วมชาติไม่ว่าจะอยู่ที่ไหนก็ตาม ซึ่งนายกรัฐมนตรีห่วงยิ่งกว่า และเป็นหน้าที่ที่ต้องดูแลคนไทยทั้งหมด ขอย้ำว่าสุขภาพและความปลอดภัยของประชาชนสำคัญที่สุด รวมถึงคนชาติอื่นที่มาอยู่มาเที่ยวในไทยด้วย ทั้งนี้รัฐบาลได้พูดคุยกับทางการจีนมาอย่างต่อเนื่องตั้งแต่เกิดสถานการณ์ แต่ทุกอย่างมีขั้นตอนและในที่สุดไทยจะส่งเครื่องบินพาณิชย์ไปรับคนไทยในเร็ววันนี้ ซึ่งขณะนี้ รัฐบาลโดยทุกหน่ยงานที่เกี่ยวข้องเตรียมความพร้อมในแต่ละส่วนเพื่อรับคนไทยกลับจากเมืองอู่ฮั่น โดยกำชับทั้งเรื่องความปลอดภัยของเจ้าหน้าที่และของคนไทยที่อยู่ในเมืองอู่ฮั่นนายกรัฐมนตรีย้ำว่า รัฐบาลยังสามารถควบคุมสถานการณ์ไม่ให้มีการแพร่ระบาดในประเทศไทยได้เป็นอย่างดี โดยเริ่มแรกผู้ป่วยทุกรายล้วนติดเชื้อมาจากต่างประเทศ และขณะนี้มีหนึ่งรายที่ติดจากนักท่องเที่ยวจีนในไทย หลายรายได้รับการรักษาจนหายกลับบ้านได้แล้ว อย่างไรก็ตาม หากมีการติดเชื้อหรือแพร่ระบาดเกิดขึ้นจริง รัฐบาลก็มีมาตรการรองรับเป็นลำดับขั้นที่สอดคล้องกับสถานการณ์ไว้แล้ว จึงขอให้พี่น้องประชาชนเชื่อมั่นนายกรัฐมนตรี ขอบคุณทุกกำลังใจที่ส่งมายังผู้ปฏิบัติงาน รวมถึงกำลังใจที่ส่งไปให้เพื่อนคนไทยทุกคน และจะก้าวข้ามผ่านวิกฤตนี้ไปด้วยกัน รวมทั้งกล่าวว่า “การช่วยเหลือเห็นใจกันยามทุกข์ยาก คือมิตรแท้ ช่วยกันดูแลซึ่งกันและกันไม่ว่าจะเป็นชาติใด ในประเทศของตนเอง ให้ดีที่สุด สักวันก็จะผ่านพ้นไปและรักกันยิ่งกว่าเดิม”